Százezres kiadás várhat az Ócsára települőkre - Blikk.hu
Aktuális » Százezres kiadás várhat az Ócsára települőkre
2013. már. 27. 18:53
ócsai adóspark
Budapest — Kétszer is meggondolhatják a pályázati nyertesek, hogy beköltözzenek az ócsai adósparkba, mivel könnyen százezer forint feletti összegbe is kerülhet egy-egy családnak a költözködés.
Erre pedig nem gondoltak az illetékesek, noha a bedőlt hitelesek megsegítésére szánt ócsai telepet szociálisan rászoruló, nagyon szegény családok számára építették – amikor ugyanis a Blikk rákérdezett arra, hogy ki állja majd a távolabbról érkezők százezres számláit, az illetékesek nem tudtak válaszolni.
A Máltai Szeretetszolgálat megbízása a pályázat lebonyolítására és a nyertesek kiválasztására terjed ki, a Nemzeti Eszközkezelő Zrt. pedig csak a bérleti szerződés aláírásakor fog képbe kerülni – ennyit tudott meg a Blikk az érintett szervezetektől.
Márpedig az eddig kiválasztott húsz bérlő közül többen igen messze laknak Ócsától. Bár a többség a fővárosi és Pest megyei, egy család például Nyíregyházát hagyná ott az új otthona kedvéért, vagyis 235 kilométerről kell átcuccolnia, de vannak, akik Püspökladányból vagy Szekszárdról érkeznének.
Költözés ára
Budapestről:40-54 ezer Ft.
Szekszárd:80-104 ezer Ft.
Püspökladány:87-113 ezer Ft.
Nyíregyháza:119-150 ezer Ft
A táblázatban költöztető cégek árai alapján kiszámoltuk, mennyibe kerül a családok költözése
– Egy család költöztetéséhez legalább egy közepes méretű teherautóra és két rakodóra van szükség. Egy kedvező, 130 forintos kilométerdíjjal, valamint a rakodók munkadíját is beleszámítva sem jön ki százezer forint alatt például egy Nyíregyháza–Ócsa fuvar – mondta a Blikknek egy neve elhallgatását kérő költöztetőcég ügyvezetője.
Ezt megerősítik a Blikk számításai is: a család méretétől, a bútorok és a szállítandó holmi mennyiségétől függően 119–150 ezer forintba kerülhet az internetes kalkulátorok szerint Nyíregyházáról leköltözni Ócsára. Püspökladányból 100 ezer forint körüli összegért lehet költözni, valamivel kevesebből ki lehet hozni egy szekszárdi fuvart. Budapestről is 40–54 ezer forint közötti ajánlatokat kaptunk a költöztetőcégektől.
A költözködési költségek mellett eltörpülnek a házakért fizetendő bérleti díjak: az ingatlan méretétől függően havi nettó 16,8–21,1 ezer forintot kell fizetniük az újdonsült ócsai adósparki lakosoknak. Ócsára csak azok a bedőlt, gyerekkel rendelkező devizahitelesek pályázhattak, akiknek lakását 2011 október és 2012 november között jelölték ki árverezésre, valamint vállalják kertjük művelését és a közösségi normák betartását. A pályázati feltételek valószínűleg túl szigorúak voltak, mivel nyolcvan ház közül csak húsz helyre találtak megfelelő pályázót.
Új pályázat az ócsai házakra?